༄༅། །ཨེ་མ་ཧོ། བདེ་གཤེགས་སྙིང་པོའི་ངང་མདངས་ཟླ་རྒྱས་བཞིན། །གདུལ་བྱའི་སྣང་ངོར་ཆུ་ཟླའི་རྣམ་འགྱུར་ངོམས། །རང་སྣང་སྟོན་པ་མཆོག་དེར་གསོལ་བ་འདེབས། །བདག་རྟོག་འཁྲུལ་པ་ཞིག་པར་བྱིན་གྱིས་རློབས། །མེད་བཞིན་འཁྲུལ་པ་མངོན་ཞེན་འཐས་པ་ཡི། །གདུལ་བྱ་བློ་དམན་རིགས་རྣམས་ཁ་དྲང་ཕྱིར། །བརྒྱུད་གསུམ་བླ་མར་གྲགས་ལ་གསོལ་བ་འདེབས། །གནས་ལུགས་མངོན་དུ་འགྱུར་བར་བྱིན་གྱིས་རློབས། །བསྐལ་བཟང་སངས་རྒྱས་མངོན་བྱེད་བླ་མ་མཆོག །རྣལ་འབྱོར་དབང་ཕྱུག་ནུས་ལྡན་རྡོ་རྗེར་གྲགས། །ཤེས་རབ་ཕུལ་ཕྱིན་འཕགས་པ་ཤཱ་རིའི་བུ། །ཡང་དག་མངོན་གྱུར་སློབ་དཔོན་ཧཱུྃ་ཀཱ་ར། །གྲོ་ལོད་མངོན་གྱུར་འབྲོག་བན་ཁྱེའུ་ཆུང་། །ཆོས་ཉིད་མངོན་གྱུར་གྲུམ་གྱི་མཁར་ནག་པ། །སྨོན་ལམ་གྲུབ་པ་ཧེ་པ་ཆོས་འབྱུང་བ། །གྲུབ་པ་བརྒྱད་བརྙེས་བདུད་འདུལ་རྡོ་རྗེ་རྩལ། །མཁའ་སྤྱོད་གནས་ཉུལ་བདུད་འདུལ་རོལ་པ་རྩལ། །ཆོས་ཉིད་ཀློང་རྡོལ་རྡོ་རྗེ་གྲོ་བོ་ལོད། །འགྲོ་འདྲེན་སྤྲུལ་པ་བརྒྱ་ཕྲག་རིམ་བཞིན་ཤར། །རྒྱལ་ཀུན་དགོངས་པ་འདུས་པར་གསོལ་བ་འདེབས། །འཁོར་བ་དོར་སྤྲུགས་ནུས་པར་བྱིན་གྱིས་རློབས། །ཕྱི་མའི་དུས་སུ་རྡོ་རྗེ་དྲག་པོ་རྩལ། །གདུལ་བྱ་ཐེར་འབུམ་དང་བཅས་དབྱེར་མེད་དུ། །ཤམ་བྷ་ལ་རུ་རྡོ་རྗེ་རྣོན་པོར་འགྱུར། །མ་འོངས་སངས་རྒྱས་མོས་པ་མཐའ་ཡས་ཀྱིས། །ཁམས་གསུམ་འཁོར་བ་དོང་ནས་སྤྲུགས་པར་མཛད། །བླ་མེད་བླ་མ་མཆོག་ལ་གསོལ་བ་འདེབས། །ཁྱེད་ལ་རྩེ་གཅིག་གསོལ་བ་བཏབ་པའི་མཐུས། །ཁྲེགས་ཆོད་ཆོས་ཉིད་བདེན་པ་མངོན་མཐོང་ཞིང་། །ཐོད་རྒལ་སྣང་བཞིའི་ཉམས་ལེན་མཐར་ཕྱིན་ནས། །གཞོན་ནུ་བུམ་སྐུར་ཡང་དག་སངས་རྒྱས་ཤོག ། ཅེས་པ་འདི་ཡང་ཐེག་པ་མཆོག་གི་ལམ་ལ་སྔོན་སྨོན་ལས་ཀྱིས་འབྲེལ་བའི་སྐྱེས་བུ་མཉྫུ་ཤྲཱི་པས་ནན་དུ་བསྐུལ་ངོར་བདུད་འཇོམས་པས་སྨྲས་པའོ། །དགེ་ལེགས་འཕེལ།། །།